Etsígī bɛ́s. Ǹtíán Étân, mǎn Ézrahít. 2Kɔ́m yǎ kɔ́m ésə, mayi yia ábəŋ ńnə́m Ńtondôbə. Anyu dámā lâyi bɔ̌ naa bə́ yəm sósōō woe á bisəb bisəb. 3Owé, makad dɔ́: “abəŋ ńnə́m dóe á nə̄ ǹlóŋán á ńtīē kɔ́m; o ngátoe sósōō woe á yób.” 4Mə ngátindi elad amvóé ai ényɔ́ mə̄ ngātɔ́b, mə ngákan Dávid, etúgā dzáma sɔŋ: 5mayi və́ mvɔŋ bod dzoe edzóe á kɔ́m yǎ kɔ́m, mə tə́lé wā étɔá ńkúkúmá á bisəb bisəb. 6Ǎ Ńtondôbə, yób lâyəan və́ ngāŋ ású éyə̌ŋ dzǎm tē ! Ai sósōō woe ékōān mīḿfúfúb. 7Zá ā vəgan ai Ǹtondôbə á mīńkūd wē ? Zá ā fulan ai Ǹtondôbə á zāŋ bəzambá ? 8Zambá á nə ekɔ wɔ̌ŋ á zāŋ mim̀fúfúb, mod ǹnén, məsis ású ébá bə́sə̄ bákɔ́dan nyé á nyɔ́l. 9Ǎ Ńtondôbə, Zambá miǹkunda ! Zá á nə́ ngul anə́ wā, ǎ Ńtondôbə ? Ǎ Ńtondôbə, sósōō woe a bomán wa á nyɔ́l. 10Wǎ wātəgə məbún mə máŋ, éyɔŋ məndím móé máyɔ̂bɔ, wǎ wāvɔ́lī mɔ́. 11Wǎ ó ngākɔg m̀bǐm Rahab, wǎ ó ngátsam miǹzízíŋ míe ai ǹgungúl wɔ́ wóe. 12Yób á nə̄ yób dóe ! Sí, sí dzoe; sí ndon ai é byə́m bí nə̄ étē, wǎ ó ngákom. 13Wǎ ó ngákom ǹnǎm yā Ákoé, o komó fə miǹkiɛ́, Tabor ai Hermon básān ai miǹtag á dzwé dóe. 14Wǎ ó nə̄ ai énam dzí ai ngul yǎ étē, wɔ́ wóe ó nə̄ fǐm, m̀bɔ̄ ńnōmo woe a tə́lə̄ á yób. 15Sósōō bân tə́tə̄lə́ ḿbɔ̄ bə́ nə́ məkǒl mə́ étɔá ńkúkúmá dzóe, ekpân mətǐŋ bân bə́bə́lá bâwulu asú dóe ósū. 16Mvɔ̌m, áyɔŋ láyəm sɔan ai wa ! Lâyi wulu á ḿfyɛ̌ yā ásū dóe, ǎ Ńtondôbə ! 17Á dzwé dóe, bâyi dzə́m ai miǹtag məmǒs mə́sə, ású sósōō woe, bə́ nganyoan. 18Owé, o nə ngul dzabán, wa tə́le bíā asú á yób ai mvam dzoe. 19Amú Ńtondôbə énye a nə́ eběn dzáán, m̀fúfúb yā Ísraɛ̂l, énye a wóge ai ǹkúkúmá wáán. 20Amǒs ziŋ, á mə̄yéné, o ngákad bəbaalǎ mətǐŋ bóe nâ: "Mə́ və́ zīngí ńkǎn wáma, mə̌ bɛ́dé ndómán mod yǎ áyɔŋ dáma á yób. 21Mə̌ yén etúgā dzámā Dávid, ńdɔ mə wɔ́bɔ́ dzɔ m̀fúfúb m̀bɔ́n wáma. 22Wɔ́ wámā wâyi nyé bí ai ngul, ńdɔ̄ fə enam dzámā yâyi nyé wóno.